ธอส.โชว์ให้กู้บ้านครึ่งปีโต 5%
ครึ่งปีแรก ธอส.สินเชื่อ ใหม่โต 5.2% ส่วนเศรษฐกิจชะลอ แบงก์กรุงเทพเล็งลดเป้า
20 ส.ค. 2558

ครึ่งปีแรก ธอส.สินเชื่อ ใหม่โต 5.2% ส่วนเศรษฐกิจชะลอ แบงก์กรุงเทพเล็งลดเป้า
นางอังคณา ปิลันธน์โอวาท ไชยมนัส กรรมการผู้จัดการ ธนาคารอาคารสงเคราะห์ (ธอส.) เปิดเผยว่า ครึ่งแรกของปี 2558 ปล่อยสินเชื่อใหม่ได้ 6.89 หมื่นล้านบาท เพิ่มขึ้น 5.2% คิดเป็น 5.61 หมื่นราย ในจำนวนนี้เป็นสินเชื่อปล่อยใหม่ วงเงินกู้ไม่เกิน 1.5 ล้านบาท จำนวน 3.98 หมื่นราย สะท้อนว่าธนาคารยังสามารถสร้างโอกาสด้านที่อยู่อาศัยให้ผู้มีรายได้น้อยและปานกลาง
ทั้งนี้ สิ้นไตรมาส 2 ปีนี้ ธนาคารมีกำไรสุทธิ 5,142 ล้านบาท จากเป้าหมายทั้งปี 8,803 ล้านบาท มียอดสินเชื่อคงค้างรวม 8.21 แสนล้านบาท เพิ่มขึ้น 3.44% สินทรัพย์ 8.57 แสนล้านบาท เพิ่มขึ้น 3.96% เงินฝาก 6.83 แสนล้านบาท เพิ่มขึ้น 4.81% มีหนี้ที่ไม่ก่อให้เกิดรายได้ (เอ็นพีแอล) จำนวน 4.56 หมื่นล้านบาท คิดเป็น 5.56% ของยอดสินเชื่อรวม เพิ่มขึ้น 0.2% จากสิ้นปี 2557 
“ท่ามกลางสภาวะเศรษฐกิจที่ชะลอตัว แต่สินเชื่อปล่อยใหม่ยังสูงเมื่อเทียบกับช่วงเดียวกันปีก่อน สะท้อนให้เห็นว่า ประชาชนยังมีความต้องการด้านที่อยู่อาศัยและใช้บริการกับธนาคารค่อนข้างมาก” นางอังคณา กล่าว
น.ส.พจณี คงคาลัย ผู้ช่วยผู้จัดการใหญ่ ธนาคารกรุงเทพ กล่าวว่า ช่วงครึ่งปีหลังอาจจะต้องมีการทบทวนแผนธุรกิจในส่วนสินเชื่อบ้าน จากต้นปีที่ตั้งเป้าหมายโต 10-15% โดย 7 เดือนที่ผ่านมายังเติบโตตามแผน แต่ช่วงที่เหลือของปีมีปัจจัยเสี่ยงและความไม่แน่นอน ที่อาจจะมีผลต่อการขยายสินเชื่อ
อย่างไรก็ดี สินเชื่อบ้านในช่วง 7 เดือนแรกยังเติบโตได้เป็นปกติ แต่เทียบกับช่วงเดียวกันปีก่อน ยอดอาจจะลดลงเล็กน้อย โดยกำลังซื้อยังมีในกลุ่มลูกค้าระดับบน แต่ในกลุ่มลูกค้าทั่วไปกำลังซื้อมีจำกัด ซึ่งธนาคารได้ให้คำแนะนำลูกค้า เช่น ควรซื้อบ้านในราคาต่ำลงจากที่อยากได้ หรือเน้นการออมก่อน ขณะที่อัตราอนุมัติยังไม่เปลี่ยนคือเกิน 70%
“ธนาคารไม่ได้กังวลธนาคารรัฐที่เข้ามาแข่งขันสินเชื่อบ้านในขณะนี้ เพราะลูกค้าคนละกลุ่ม โดยธนาคารรัฐจะเน้นลูกค้าในกลุ่มทั่วไปที่มีรายได้น้อย ขณะที่ธนาคารพาณิชย์เจาะฐานลูกค้าที่มีรายได้สูงกว่า ปัจจุบันลูกค้าธนาคารส่วนใหญ่มีรายได้เฉลี่ย 3 หมื่นบาทขึ้นไป ซื้อบ้านราคาเฉลี่ย 2.5-3 ล้านบาท” น.ส.พจณี ระบุ